18 से 20 अप्रैल का कार्यक्रम; टूरिस्टों-लोगों के लिए पहली बार प्रेसिडेंट हाउस खोलने की घोषणा करेंगी
राष्ट्रपति द्रौपदी मुर्मू पहली बार हिमाचल प्रदेश के दौरे पर आ रही हैं। वे 18 से 20 अप्रैल तक शिमला में रहेंगी।राष्ट्रपति बनने के बाद उनका यह पहला हिमाचल दौरा है।
राष्ट्रपति द्रौपदी मुर्मू पहली बार हिमाचल प्रदेश के दौरे पर आ रही हैं। वे 18 से 20 अप्रैल तक शिमला में रहेंगी।राष्ट्रपति बनने के बाद उनका यह पहला हिमाचल दौरा है। अपने परिवार के साथ वह शिमला के मशोबरा में स्थित 173 वर्ष पुराने राष्ट्रपति निवास में ठहरेंगी और यहां की बेहद खूबसूरत प्राकृतिक सुंदरता का नजारा लेंगी। वह इस ऐतिहासिक इमारत को पहली बार लोगों और टूरिस्टों के लिए खोलने की भी घोषणा करेंगी।
23 अप्रैल से लोगों के लिए खुलेगी ऐतिहासिक इमारत
राष्ट्रपति द्रौपदी मुर्मू की घोषणा के बाद देश दुनिया के लोग 23 अप्रैल से शिमला की इस बेहद खूबसूरत इमारत को नजदीक से देख सकेंगे। राष्ट्रपति आधिकारिक रूप से इस ऐतिहासिक धरोहर को आम जनता के लिए खोलने की घोषणा करेंगी। राष्ट्रपति के अतिरिक्त सचिव डॉ. राकेश गुप्ता ने कहा कि देश-विदेश से आने वाले पर्यटक निर्धारित एंट्री फीस के साथ इस बिल्डिंग को देख सकेंगे। इसकी सुविधाओं का लुत्फ उठा सकेंगे।
भारतीयों और विदेशियों के लिए अलग रहेगी फीस
इमारत को देखने की फीस भी तय कर दी गई है। भारतीय नागरिकों के लिए 50 रुपए प्रति व्यक्ति और विदेशी नागरिकों के लिए 250 रुपए प्रति व्यक्ति एंट्री फीस तय की गई है। राष्ट्रपति निवास सोमवार, गैजेटेड होलिडे और राष्ट्रपति के हिमाचल दौरे के दौरान आम जनता के लिए बंद रहेगा। बाकी सालभर लोगों के लिए खुला रहेगा।
15 अप्रैल से ऑनलाइन रजिस्ट्रेशन शुरू
वहीं इस बिल्डिंग को देखने के लिए ऑनलाइन रजिस्ट्रेशन प्रक्रिया 15 अप्रैल से शुरू हो रही है। इच्छुक व्यक्ति प्रेसिडेंट हाउस की वेबसाइट https://visit.rashtrapatibhavan.gov.in पर ऑनलाइन बुकिंग कर सकते हैं। सभी सरकारी स्कूलों के छात्रों के लिए 30 जून 2023 तक एंट्री फ्री रखी गई है।
इमारत में यह आकर्षण का मुख्य केंद्र
पर्यटकों के लिए यह ऐतिहासिक भवन, राष्ट्रपति के जीवन से जुड़ी विभिन्न स्मृतियां, डाइनिंग हॉल और कलाकृतियां मुख्य आकर्षण का केन्द्र रहेंगी। इसके अतिरिक्त हरियाली से भरपूर यहां के बगीचे, ट्यूलिप और अन्य सजावटी फूल और इसकी सुन्दरता लोगों को अपनी और आकर्षित करेगी।
राष्ट्रपति निवास स्थित नेचर ट्रेल और बगीचों को भी पर्यटकों के लिए खुला रखा जाएगा। इससे पहले राष्ट्रपति निवास नई दिल्ली और हैदराबाद में भी आम लोगों के लिए खोला जा चुका है। वहां काफी संख्या में लोग परिसर में घूमने के लिए पहुंच रहे हैं। अब मशोबरा स्थित राष्ट्रपति निवास को भी आम लोगों के लिए खुला रखा जाएगा।
पर्यटकों को मिलेगी यह सुविधा
राष्ट्रपति निवास में पर्यटकों की सुविधा के लिए क्लॉक रूम, दिव्यांगजनों की सुविधा के लिए रैम्प, कैफे, स्मारिका कक्ष, विश्राम स्थल, गाइड सहित प्राथमिक उपचार सुविधा भी उपलब्ध रहेगी।